เอกสารแนบ 3: รายงานคณะกรรมการตรวจสอบ

เรียนท่านผู้ถือหุ้น

คณะกรรมการตรวจสอบของบริษัท จีเอฟพีที จำกัด (มหาชน) ประกอบด้วยกรรมการอิสระจำนวน 3
ท่าน ซึ่งเป็นผู้ทรงคุณวุฒิด้านการเงิน การบัญชี กฎหมาย และการบริหารจัดการ
โดยคณะกรรมการตรวจสอบมีความเป็นอิสระ ประกอบด้วย นพ.สาธิต กรเณศ
ประธานกรรมการตรวจสอบ นายปารเมศ เหตระกูล กรรมการตรวจสอบ และ นายธนาธิป
พิเชษฐวณิชย์โชค กรรมการตรวจสอบ คณะกรรมการตรวจสอบทุกท่าน
มีคุณสมบัติครบถ้วนตามกฎหมาย กฎระเบียบที่ได้กำหนดไว้
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
โดยเฉพาะอย่างยิ่ง คณะกรรมการตรวจสอบไม่ได้แต่งตั้งเพื่อรักษาผลประโยชน์ของกรรมการ
หรือผู้ถือหุ้นรายใหญ่เป็นการเฉพาะ

คณะกรรมการตรวจสอบได้ปฏิบัติตามหน้าที่
ตามขอบเขตความรับผิดชอบที่ได้รับมอบหมายจากคณะกรรมการบริษัท อาทิ
การกำกับดูแลการดำเนินงานของบริษัทฯ รวมถึงงบการเงินของบริษัทและงบการเงินรวม
เพื่อสอดคล้องกับมาตรฐานบัญชี ข้อกำหนดของตลาดหลักทรัพย์และกฎหมายอื่นๆ ที่เกี่ยวข้อง
นอกจากนี้คณะกรรมการตรวจสอบได้มีการกำกับดูแลระบบงานตรวจสอบทั้งด้านการตรวจสอบการจัดการทางการเงิน
การปฏิบัติการและการจัดระบบควบคุมภายในให้เหมาะสมและมีประสิทธิภาพในการปฏิบัติงานมากยิ่งขึ้น
เพื่อให้มั่นใจว่า ผู้บริหารและกรรมการบริหาร ปฏิบัติหน้าที่อันจะพึงมีต่อผู้ถือหุ้นของบริษัทฯ
ด้วยความซื่อสัตย์สุจริต ความรับผิดชอบ และได้บริหารกิจการตามนโยบายของบริษัทฯ

ในรอบปี 2555 คณะกรรมการตรวจสอบ ได้มีการจัดประชุมทั้งสิ้นจำนวน 4 ครั้ง
ซึ่งคณะกรรมการตรวจสอบได้เข้าร่วมประชุมทุกครั้ง โดยได้มีการหารือ และ
แลกเปลี่ยนข้อคิดเห็นกับผู้บริหาร ฝ่ายตรวจสอบภายใน และผู้สอบบัญชี ในเรื่องที่เกี่ยวข้อง
ประกอบด้วยเรื่องต่าง ๆ โดยสรุป ดังนี้

1.  การสอบทานความถูกต้อง ครบถ้วน เชื่อถือได้ของรายงานทางการเงินของบริษัทฯ

คณะกรรมการตรวจสอบ ได้สอบทานงบการเงินทั้งประจำไตรมาส และประจำปี 2555
ของทั้งในส่วนงบการเงินเฉพาะบริษัท และงบการเงินรวม ร่วมกับผู้สอบบัญชี
ฝ่ายตรวจสอบภายในและฝ่ายจัดการ ทั้งในประเด็นความถูกต้องเชื่อถือได้
และความเหมาะสมก่อนจะมีการนำเสนองบการเงินเพื่อขออนุมัติจากที่ประชุมคณะกรรมการ
โดยการสอบทานจะมุ่งเน้นรายการบัญชีที่สำคัญ รายการที่มีการเปลี่ยนแปลงอย่างมีนัยสำคัญ
รายการปรับปรุง รายการสำรองทางบัญชี ประมาณการทางบัญชี การปฏิบัติตามมาตรฐานการบัญชี
ตลอดจนการเปิดเผยข้อมูลที่มีความสำคัญ
พร้อมฟังการชี้แจงและซักถามผู้สอบบัญชีจนเป็นที่พอใจว่างบการเงินดังกล่าวถูกต้องตามที่ควรและได้จัดทำตามหลักการบัญชีที่รับรองทั่วไป
คณะกรรมการตรวจสอบมีความเห็นว่า งบการเงินในปี 2555 ทั้งในส่วนงบการเงินเฉพาะบริษัท
และงบการเงินรวม มีความถูกต้อง ครบถ้วน เชื่อถือได้
และเป็นไปตามมาตรฐานการบัญชีที่รับรองทั่วไปตลอดจนการเปิดเผยข้อมูลที่สำคัญ
เพื่อให้มั่นใจได้ว่างบการเงินได้แสดงรายการอย่างเหมาะสม ชัดเจน เพียงพอ ทันเวลา
และเป็นประโยชน์อย่างแท้จริงต่อนักลงทุน และบุคคลอื่น ๆ ที่ใช้ประโยชน์จากงบการเงิน

2.  การสอบทานการบริหารความเสี่ยง

คณะกรรมการตรวจสอบได้พิจารณานโยบายการบริหารความเสี่ยง
แผนงานและแนวทางการบริหารจัดการความเสี่ยงที่อาจจะเกิดขึ้น
รวมถึงสอบทานการบริหารจัดการความเสี่ยงอันเกิดจากภาวะภายในและภายนอกองค์กร
โดยมีการประชุมร่วมกับฝ่ายจัดการของบริษัทฯ
รวมทั้งพิจารณาและสอบทานประสิทธิภาพและความเหมาะสมของกระบวนการบริหารความเสี่ยงอย่างสม่ำเสมอทุกไตรมาส
พร้อมทั้งให้ข้อเสนอแนะเพื่อนำไปปรับปรุงให้ดียิ่งขึ้น

3.  การสอบทานระบบควบคุมภายในของบริษัท

คณะกรรมการตรวจสอบได้สอบทานและทบทวนระบบควบคุมภายในร่วมกับผู้สอบบัญชีและฝ่ายตรวจสอบภายในของบริษัทฯ
อย่างสม่ำเสมอ ซึ่งเป็นไปอย่างอิสระ เพียงพอ และมีประสิทธิผล
รวมทั้งมีการพัฒนาคุณภาพการตรวจสอบทั้งในด้านบุคลากร
และการปฏิบัติงานตรวจสอบให้สอดคล้องกับมาตรฐานวิชาชีพอย่างต่อเนื่อง
โดยพิจารณาจากรายงานผลการตรวจสอบภายใน ประจำปี 2555 ของฝ่ายตรวจสอบภายใน
นอกจากนี้ คณะกรรมการตรวจสอบ ได้เยี่ยมชมการปฏิบัติงานจริง
เพื่อให้เกิดความเข้าใจในระบบงานของบริษัทฯ
รวมทั้งได้ให้ข้อแนะนำที่เป็นประโยชน์ต่อระบบการควบคุมภายในให้มีประสิทธิภาพยิ่งขึ้น
โดยคณะกรรมการตรวจสอบจะรายงานประเด็นข้อบกพร่องที่สำคัญ
พร้อมทั้งแนวทางแก้ไขไปยังคณะกรรมการบริษัทด้วยเสมอ
วิธีการนี้จะเป็นการส่งเสริมให้ผู้บริหารของบริษัทฯ
จัดให้มีระบบควบคุมภายในที่เพียงพอและมีประสิทธิภาพต่อการบริหารธุรกิจอย่างบรรลุผล
มีระบบปฏิบัติงานที่มีประสิทธิภาพ ตลอดจนมีการดูแลรักษาทรัพย์สิน
และการบริหารบุคลากรที่มีประสิทธิผล นอกจากนี้
ยังได้ประเมินระบบการควบคุมภายในทางด้านการบริหาร การเงิน และการปฏิบัติตามกฎหมาย
ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์ ทั้งนี้
ไม่พบจุดอ่อนหรือข้อบกพร่องที่เป็นสาระสำคัญ ซึ่งสอดคล้องกับผลการประเมินของผู้สอบบัญชี ดังนั้น
คณะกรรมการตรวจสอบมีความเห็นว่า โดยรวมแล้วบริษัทฯ และบริษัทย่อย
มีระบบควบคุมภายในที่เหมาะสม เพียงพอ และมีประสิทธิผล
ซึ่งประกอบด้วยสภาพแวดล้อมธุรกิจทั่วไป การประเมินความเสี่ยงในด้านการผลิต การตลาด
การเงิน รวมถึงความน่าเชื่อถือระบบสารสนเทศ
และการสื่อสารข้อมูลที่ใช้ในการบริหารของฝ่ายจัดการ ซึ่งอยู่ในเกณฑ์เหมาะสม เพียงพอ

4.  การปฏิบัติตามกฎหมาย และกฎระเบียบของสำนักงาน ก.ล.ต. ตลาดหลักทรัพย์ฯ
    และกฎหมายทีเกี่ยวข้องกับธุรกิจของบริษัทฯ

บริษัทฯ จัดให้มีการติดตาม วิเคราะห์ และรายงานการเปลี่ยนแปลงของกฎหมาย กฎระเบียบต่างๆ
ที่เกี่ยวข้องกับบริษัทฯ และดำเนินการให้บริษัทฯ ถือปฏิบัติตามกฎหมาย กฎระเบียบต่างๆ
นั้นอย่างถูกต้อง และคณะกรรมการตรวจสอบได้เฝ้าติดตามจากการสอบทานงานต่างๆ
เพื่อให้มั่นใจว่า บริษัทฯ ได้ถือปฏิบัติตามข้อกฎหมายต่างๆ ที่เกี่ยวข้อง ทั้ง พรบ. หลักทรัพย์
และตลาดหลักทรัพย์ ประกาศ ข้อกำหนด ของคณะกรรมการกำกับตลาดทุน สำนักงาน ก.ล.ต.
และตลาดหลักทรัพย์แห่งประเทศไทย
ตลอดจนของหน่วยงานที่เกี่ยวข้องกับการดำเนินธุรกิจของบริษัทฯ ทั้งนี้ คณะกรรมการตรวจสอบพบว่า
บริษัทฯ ได้ถือปฏิบัติตามกฎหมาย และกฎระเบียบที่บังคับใช้กับบริษัทฯ และมีผลในปี 2555 แล้ว

5.  การกำกับดูแลงานตรวจสอบภายใน

คณะกรรมการตรวจสอบภายในได้กำกับดูแลงานตรวจสอบภายใน เพื่อให้มั่นใจว่า
การดำเนินกิจกรรมตรวจสอบภายในเป็นไปอย่างมีประสิทธิภาพ
และมีประสิทธิผลเพื่อประโยชน์สูงสุดแก่บริษัทฯ และผู้ถือหุ้น โดยได้สอบทานภารกิจ
ขอบเขตการปฏิบัติงาน และภาระหน้าที่ความรับผิดชอบของหน่วยงานตรวจสอบภายใน
รวมถึงสอบทานและอนุมัติแผนการตรวจสอบภายในประจำปีของฝ่ายตรวจสอบภายใน
ซึ่งครอบคลุมทั้งในส่วนของบริษัทฯ และบริษัทย่อย
ซึ่งในการสอบทานนั้นคณะกรรมการตรวจสอบได้พิจารณาถึงความเพียงพอของอัตรากำลัง
ผลการตรวจสอบตามฐานความเสี่ยง ความเป็นอิสระของการตรวจสอบภายใน
และได้ให้คำแนะนำอย่างสร้างสรรค์เพื่อการพัฒนาอย่างต่อเนื่อง นอกจากนี้
คณะกรรมการตรวจสอบยังได้เน้นบทบาทของหน่วยงานตรวจสอบภายในโดยใช้หลักการดำเนินงาน
ได้แก่ การทำงานเป็นระบบและในลักษณะเชิงป้องกัน
บุคลากรตรวจสอบภายในต้องก้าวทันต่อการเปลี่ยนแปลงทางธุรกิจ
และเน้นการพัฒนาตนเองอย่างต่อเนื่อง เพื่อรองรับต่อทิศทางการดำเนินงานขององค์กร

6.  ความเหมาะสมของผู้สอบบัญชี

คณะกรรมการตรวจสอบได้พิจารณาความเหมาะสมของผู้สอบบัญชี โดยพิจารณาถึงทักษะ ความรู้
ความสามารถ ความน่าเชื่อถือ และประสบการณ์ในการตรวจสอบ
รวมถึงผลการประเมินความเป็นอิสระและคุณภาพของผู้สอบบัญชี
ซึ่งจะทำให้ได้รับทราบถึงผลการสอบบัญชี และสภาพแวดล้อมของการควบคุมภายในอย่างเป็นอิสระ
นอกจากนี้ ยังพิจารณาถึงขอบเขตความรับผิดชอบของผู้สอบบัญชี
รวมถึงความเหมาะสมของอัตราค่าตอบแทนของผู้สอบบัญชี และของผู้สอบบัญชีสำนักงานอื่นที่เทียบได้
ดังนั้น คณะกรรมการตรวจสอบ มีความเห็นเสนอพิจารณาคัดเลือกผู้สอบบัญชีจาก บริษัท สำนักงาน
เอ เอ็ม ซี จำกัด เป็นผู้สอบบัญชี ของบริษัทฯ ประจำปี 2556
รวมทั้งพิจารณาค่าตอบแทนที่เหมาะสมเสนอต่อคณะกรรมการบริษัท
เพื่อนำเสนอต่อที่ประชุมผู้ถือหุ้นเพื่อพิจารณาแต่งตั้ง

7.  การประเมินตนเองของคณะกรรมการตรวจสอบ

คณะกรรมการตรวจสอบได้ประเมินขอบเขตการปฏิบัติงานจริงของตนเอง
เกี่ยวกับองค์ประกอบของคณะกรรมการตรวจสอบ การประชุม ผลงาน
ความสัมพันธ์ระหว่างผู้บริหารและผู้สอบบัญชีภายนอก
ตามแนวทางการปฏิบัติที่ดีของตลาดหลักทรัพย์แห่งประเทศไทย
และกฎบัตรของคณะกรรมการตรวจสอบ ผลการประเมินพบว่า คณะกรรมการตรวจสอบ
มีขอบเขตและผลการปฏิบัติหน้าที่สอดคล้องตามแนวทางการปฏิบัติที่ดี
และกฎบัตรคณะกรรมการตรวจสอบ
อันมีส่วนช่วยเสริมสร้างการกำกับดูแลกิจการที่ดีได้อย่างมีประสิทธิผล โดยคณะกรรมการตรวจสอบ
มีความเห็นว่า คณะกรรมการตรวจสอบได้มีการปฏิบัติหน้าที่ตามหน้าที่
และความรับผิดชอบที่ได้รับมอบหมาย โดยใช้ความรู้ ความสามารถประกอบกับความรอบคอบ
และมีความเป็นอิสระอย่างเพียงพอ โดยไม่มีข้อจำกัดในการได้รับข้อมูลทั้งจากผู้บริหาร พนักงาน
และผู้ที่เกี่ยวข้อง ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

โดยสรุปภาพรวมแล้ว คณะกรรมการตรวจสอบเห็นว่า คณะกรรมการบริษัท ตลอดจนผู้บริหาร
และกรรมการบริหารของบริษัทฯ มีจริยธรรม และความมุ่งมั่นในการปฏิบัติหน้าที่
เพื่อให้บรรลุเป้าหมายของบริษัทฯ อย่างมีคุณภาพ
อีกทั้งได้ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล
โปร่งใสและเชื่อถือได้ รวมทั้งมีระบบควบคุมภายในที่เหมาะสมเพียงพอ
อีกทั้งมีรายงานทางการเงินที่เป็นไปตามมาตรฐานการบัญชีที่รับรองทั่วไป และกฎหมาย
กฎระเบียบที่เกี่ยวข้อง

นพ.สาธิต กรเณศ นายปารเมศ เหตระกูล นายธนาธิป พิเชษฐวณิชย์โชค

ประธานกรรมการตรวจสอบ กรรมการตรวจสอบ กรรมการตรวจสอบ